钦定古今图书集成/历象汇编/乾象典/第090卷 > 次韵杨考功雪中见寄 陆容
## 钦定古今图书集成/历象汇编/乾象典/第090卷 > 次韵杨考功雪中见寄 陆容

后土承天变，司寒应候严。同云低布野，密雪乱回檐。
荡漾侵池灭，蒙茸拂树黏。阳和虽不竞，膏泽已冥霑。
色眩将迷鹤，光遥欲妒蟾。渭沟秦弃粉，猗泽晋堆盐。
颇惬瑶阶迥，仍愁蔀屋淹。猎原纷毤羽，织室漾轻缣。
持节餐应苦，扃门卧实廉。绀园惊改观，碧岭讶颓尖。
窘兔留新迹，多鱼伏有潜。入歌难和曲，爱舞漫窥帘。
‘屑下秔辞硙，灰飞楮就炎。软红连日净，涨绿与春添。
归骑银垂鬣，行人玉缀髯。微声疑霰杂，细转觉风恬。
照晚分灯力，传更错漏签。六花千里遍，三白一冬兼。
拟絮怜才逸，充茶觉味甜。炽炉身喜近，冻笔手慵拈。
螟螣当深入，来牟预可占。冷魂冯酒唤，宁避老饕嫌’。